África Baeta

África Baeta Campos (Bartzelona, Katalunia, 1969ko abenduaren 27a) euskal kazetari eta telebista aurkezlea da. Nafarroako Unibertsitatean kazetaritza ikasi ondoren Iruñeko herri telebistan hasi zen lanean, eta 2000. urtean EITBko albiste-zerbitzuetan sartu zen. 2009az geroztik ETB2 katean 15:00etako teleberria aurkeztu ohi du, eta lan horrek Euskal Telebistako aurpegietako bat bihurtu du.

Bizitza

Lehen urteak eta ikasketak 
Bartzelonan jaio zen, 1969an. Haren aita Blas Baeta da. 1970eko hamarkadan nazioarteko bidaiak antolatzen zituen, eta Félix Rodriguez de la Fuente etologoaren laguna zen. Bien emazteak haurdun zeudela lehenago jaioko zenari Afrika kontinentearen izena jarriko ziotela hitzeman zioten elkarri, asko gustatzen zitzaien kontinentea baitzen, eta hortik datorkio izena Áfricari. Haren gurasoek beste alaba bat izan zuten lehenago.

Bartzelonako Juventus ikastetxean ikasi zuen, eta 17 urte zituela Iruñera joan zen bizitzera. Txikitatik zuen kazetari izateko bokazioa. Gurasoek Bartzelonako unibertsitate giro istilutsutik aldendu nahi izan zuten, eta Iruñera joan zen ikastera. 1988 eta 1993 bitartean Ikus-entzunezko Kazetaritza ikasi zuen Nafarroako Unibertsitatean, eta gerora Ikus-entzunezko Ekoizpen eta Programazio diplomatura eskuratu zuen. Gizarte zientziei dagozkien bi master ere gauzatu ditu, Kulturarteko Bitartekaritzari buruz eta Nazioarteko Lankidetzari buruz.

Hastapenak 
Ikasketak amaitzen ari zela, 1993an, Mundo Deportivo egunkarian hasi zen bekadun. Lizentziatu berritan Iruñean sortu berri zen herri telebistarako (Pamplona Televisión), gerora Canal 4 Navarra bilakatuko zenerako, kastingera aurkeztu zen. Bost urtez aritu zen bertan lanean, 1999rarte, albisteak eta bestelako saioak aurkezten, tartean Informe 4 albistegia eta arratsaldetako magazine bat Emma Garcíarekin batera.

Lanak ez zionez egonkortasun ekonomikorik bermatzen lehen semea izan eta gero uztea erabaki zuen, eta osasun saileko prentsa-bulego instituzional batean egin zuen lan urtebetez. Lan horretan ez zegoen gustora, eta Euskal Telebistan aurkezle izateko kasting batera aurkeztea erabaki zuen.

Kasting prozesu luze baten ondoren 2000ko udan ETB 2ko albistegietan hasi zen lanean, Uxue Barkos ordezkatuz haren udako oporretan. Ondoren, 2000-2001 denboraldian, asteburuetako Teleberri albistegia aurkezten hasi zen, Uxue Barkos Madrileko berriemaile izatera igaro baitzen. Postu horretan iraun zuen 2009rarte. 2008ko udan Tu vista de Euskal Herria saioa aurkeztu zuen.

Euskal Telebistan egonkortzea 
2009-2010 denboraldian astean zeharreko Teleberri 1 albistegia aurkezten hasi zen. Ordutik lan horretan jarraitu du, beste hainbat saio ere aurkeztu ditu ETB 2n eta Euskal Telebistaren aurpegi ezagunenetako bat bilakatu da. Albiste-zerbitzuekin lotutako erreportaje saioak zein saio bereziak aurkeztu ditu, tartean hauteskunde gauak edo politikariei egindako elkarrizketak.

Albisteez haratago, aldiz, Tu vista de Euskal Herria saioan aritu zen, udako Tu plato favorito, Tu edificio favorito zein Tu playa favorita programak ere aurkeztu ditu, eta ETB 2ko gabonetako saioetan parte hartu du. 2012, 2013 eta 2022an urte amaierako kanpaikadak aurkeztu zituen ETB 2n. Radio Euskadin ere kolaboratu izan du, La noche despierta saioan.

Haren albistegietako lana irakaskuntzarekin bateratu du. Nafarroako Unibertsitatean kazetaritza eskolak eman ditu Telebista Saioen Aurkezpena eta Albisteen Idazketa ikasgaietan. Bestalde, Euskal Herriko Unibertsitateko Gizarte Zientzien fakultatean ere kazetaritzari buruzko hitzaldiak eman ditu. 2013an Tafallako Urde Jainkotiarraren Ordenak kofradiako ohorezko dama izendatu zuen haren komunikatzaile lanagatik.

Albistegietan egindako lanagatik Espainiako Telebista Akademiak emandako Erkidegoetako Albistegietako Aurkezlerik Onenaren Iris Saria jaso zuen 2014an, eta Zilarrezko Antena Saria 2017an. Haren gidaritzapean Teleberri audientzia-buru izan da.

Bizitza pertsonala 
Iruñean bizi da. Santiago Salazar Cubero kazetari eta irakaslearekin ezkonduta dago. Antzerki-talde batean ezagutu zuten elkar. 17 urterekin hasi zuten harremana, unibertsitatean, eta ikasketak amaitzean ezkondu ziren. Bikoteak seme bat (Santi) eta bi alaba (Naroa eta Leyre) ditu.

Gurutze Gorriko boluntarioa da, baita Acompaña-Laguntzen Bizkaiko ospitaleetako boluntaritzarako GKEko kidea ere. Bruce Springsteenen zalea da, zenbait urtez hari buruzko blog bat idatzi zuen eta hari buruzko dokumental bat gidatu zuen 2012an. Bere zaletasunen artean pintura eta bidaiatzea daude.

Gaztetan sexu jazarpena sufritu zuela aitortu du. 2019an antsietate-krisi bat izan zuen, eta tarte baterako baja hartu behar izan zuen.

Lanak

Telebista saioak

Sariak 

 Tafallako Urde Jainkotiarraren Ordenaren ohorezko dama (2013)
 Erkidegoetako Albistegietako Aurkezlerik Onenaren Iris Saria (2013)
 Zilarrezko Antena Saria (2017)

Erreferentziak

Kanpo estekak 
 África Baeta kazetariari eginiriko elkarrizketa. Argia.com
 Bruce Springsteeni buruz idazten zuen bloga

ETB 2ko aurkezleak
Bartzelonarrak